Circular economy and sustainable supply chain management
Authors: Παρασκευοπούλου Χριστίνα 
Published: July 2024

Η παρούσα διδακτορική διατριβή πραγματεύεται θέματα όπως η κυκλική οικονομία και η αειφορία για τις αγροδιατροφικές αλυσίδες. Αποτελείται από 8 κεφάλαια. Αρχικά, αναλύονται κάποιες βασικές έννοιες και ιδέες οι οποίες θα συζητηθούν, καθώς και η μεθοδολογία και τα εργαλεία της διατριβής. Στην συνέχεια, σχεδιάζεται ένα πλαίσιο λήψης αποφάσεων για υιοθέτηση κυκλικών πρακτικών στον αγροδιατροφικό κλάδο, ενώ επιλέγεται και προσαρμόζεται δείκτης κυκλικότητας για τις αγροδιατροφικές αλυσίδες. Στην συνέχεια ακολουθεί ο επανασχεδιασμός της αλυσίδας της κονσέρβας του ροδάκινου με σκοπό την αξιοποίηση των αποβλήτων του πυρήνα για την παραγωγή ενέργειας και παραγωγή προϊόντων προστιθέμενης αξίας, η οποία αξιολογείται αξιοποιώντας οικονομικούς δείκτες, υλοποιώντας ανάλυση κύκλου ζωής για την περιβαλλοντική αξιολόγηση, καθώς και την ανάλυση της επίδρασης των λύσεων στην κοινωνία όσων αφορά την ανθρώπινη υγεία καθώς και την ενδυνάμωση του εισοδήματος μελών της εφοδιαστικής αλυσίδας δυσμενέστερης οικονομικής κατάστασης. Ακολουθεί ο επανασχεδιασμός της εφοδιαστικής αλυσίδας των γαλακτοκομικών προϊόντων. Συγκεκριμένα, γίνεται ένας αρχικός σχεδιασμός της εφοδιαστικής αλυσίδας του γάλακτος, υλοποιείται ανάλυση της βιβλιογραφίας όσον αφορά τις τεχνολογίες που μπορούν να αξιοποιηθούν σε κάθε στάδιο της συγκεκριμένης εφοδιαστικής αλυσίδας ανάλογα με το είδος του αποβλήτου, και γίνεται μια πρώτη προσέγγιση στον επανασχεδιασμό της συγκεκριμένης εφοδιαστικής αλυσίδας, αξιοποιώντας την συσκευασία του προϊόντος και τα λύματα για ελάττωση των εισροών σε συσκευασία, ενέργεια, νερό και λίπασμα. Στο επόμενο κεφάλαιο, αναλύονται τα αποτελέσματα μελέτης σε σχέση με την αειφορία στην αιγοπροβατοτροφή στην Ευρώπη, με βάση αναλυτικά ημιδομημένα ερωτηματολόγια σε φάρμες, οπού προκύπτουν κρίσιμα συμπεράσματα που αφορούν τον κλάδο και το μέλλον του σε 13 υποκατηγορίες ερωτημάτων, ορισμένα κατάλληλα και για την αξιολόγηση της κυκλικής οικονομίας. Στην συνέχεια, δημιουργείται ένα προσομοιωτικό εργαλείο δυναμικής συστημάτων, με το οποίο μπορούν να προσομοιωθούν αγροδιατροφικές αλυσίδες και η επίδραση του ποσοστού και χρονισμού υλοποίησης 6 κυκλικών πρακτικών, προσαρμοζόμενο για διάφορα μεγέθη εργοστασίων σε διάφορα προϊόντα, με ορισμένες στοχαστικές. Το εργαλείο περιλαμβάνει τον δείκτη κυκλικότητας που προαναφέρθηκε, καθώς και υπολογισμό δεικτών για το περιβάλλον και την οικονομία, ενώ η ζήτηση του βασικού προϊόντος επηρεάζεται από τις κυκλικές και πράσινες καταναλωτικές συνήθειες. Το εργαλείο πιστοποιείται μέσω της εφαρμογής παραμέτρων βάσει παράδειγμα της κονσερβοποιίας ροδάκινου και γίνεται σχολιασμός των αποτελεσμάτων. Στο τελικό κεφάλαιο του κυρίως μέρους, αναπτύσσεται με την αξιοποίηση των προσομοιωτικών δεδομένων του προηγούμενου κεφαλαίου για διαφορετικούς συνδυασμούς και στοχαστικές μεταβλητές, ένα εργαλείο μικτών ακέραιων τετραγωνικών περιορισμών, που μπορεί να βοηθήσει λήπτες αποφάσεων για το πότε και σε τι βαθμό θα πρέπει να υιοθετήσουν πρακτικές κυκλικές οικονομίας, την ποικιλία της α’ ύλης αλλά και το ποσοστό αξιοποίησης της δυναμικότητας του εργοστασίου, προκειμένου να εξασφαλίσουν την μέγιστη απόδοση όσων αφορά την κυκλικότητα, με περιορισμούς στο μπάτζετ, την περιβαλλοντική απόδοση και την κάλυψη της ζήτησης. Η διατριβή ολοκληρώνεται με την συζήτηση σε σχέση με τη συνεισφορά στην επιστήμη αλλά και στον αγροδιατροφικό κλάδο, κάποια βασικά συμπεράσματα, όπως την σύνδεση εν τέλει κυκλικής οικονομίας και βελτιωμένης οικονομικής και περιβαλλοντικής απόδοσης, αλλά και προτάσεις για μελλoντικές εξελίξεις.